ለፀሐይ ሪል ስቴትና ለነዋሪዎቹ ማኅበር በተሰጠ ብድር ዙሪያ ከባድ የሙስና ወንጀል ምርመራ ተጀመረ
አፓርትመንቶቹን ለመሸጥ የወጣው ሐራጅ ታገደቡና ኢንተርናሽናል ባንክ ለፀሐይ ሪል ስቴት ኃላፊነቱ የተወሰነ የግል ማኅበርና ለፀሐይ ሪል ስቴት የጋራ ሕንፃ ባለቤቶች ማኅበር በሰጠው ብድር ዙሪያ፣ ከባድ የሙስና ወንጀል ምርመራ ተጀመረ፡፡ የፌዴራል ፖሊስ ወንጀል ምርመራ ቢሮ ለፌዴራል ከፍተኛ ፍርድ ቤት ልደታ ምድብ አንደኛ የጊዜ ቀጠሮ ወንጀል ችሎት ፀሐይ ሪል ስቴት ገንብቶ የሸጣቸውንም ሆነ ያልሸጣቸው ሕንፃዎች እንዳይሸጡ፣ እንዳይለወጡና ለሦስተኛም ወገን እንዳይተላለፉ ዕግድ ጠይቋል፡፡ ምክንያቱ ደግሞ ቡና ኢንተርናሽናል ባንክ አፓርትመንቶቹ የተገነቡበትን የካርታ ቁጥር ካ8/178178/05 የይዞታ ማረጋገጫ ሰነድ (ካርታ) በመያዣነት (ኮላተራል) በመያዝ፣ ሕግን በጣሰ አኳኃን 280 ሚሊዮን ብር ለሁለት የተለያዩ አካላት በማበደሩና ይህ ደግሞ ከባድ የሙስና ወንጀል ስለሆነና ይህንኑ እያጣራ በመሆኑ እንደሆነ አብራርቷል፡፡ባንኩ ከመመርያ ውጪ ለሁለት የተለያዩ አካላት ብድር መስጠቱ አግባብ አለመሆኑን እያወቀ፣ ‹‹ተበዳሪ ግዴታውን አልተወጣም›› በማለት አፓርትመንቶቹን (ቤቶቹን) በጨረታ ለመሸጥ ማስታወቂያ ማውጣቱንም ጠቁሟል፡፡እንደ ቢሮው ገለጻ፣ ባንኩ ለጨረታ ያቀረባቸውና ከ600 በላይ ነዋሪዎች፣ ከፀሐይ ሪል ስቴት ኃላፊነቱ የተወሰነ የግል ማኅበር የተገዙና በስማቸው ተላልፎላቸው እየኖሩበት ነው፡፡ ባንኩ ግን ባወጣው የጨረታ ማስታወቂያ መሠረት፣ የጨረታ ሰነድ በመሸጥ ላይ መሆኑንም ጠቁሞ፣ ብድሩ የተሰጠው አግባብነት በሌለው ሁኔታ ሕግን የጣሰ ስለሆነና ማስረጃዎችን እየሰበሰበ በመሆኑ፣ ዕግድ እንዲሰጥለት ለፍርድ ቤቱ አቤቱታውን አቅርቧል፡፡አቤቱታውን የተመለከተው የፌዴራል ከፍተኛ ፍርድ ቤት ልደታ ምድብ አንደኛ ጊዜ ቀጠሮ ወንጀል ችሎት አቤቱታውን ተመልክቶ፣ ቢሮው ያቀረበው አቤቱታ ተገቢ ሆኖ ማግኘቱን አስታውቋል፡፡ በመሆኑም መርማሪ ቡድኑ ያቀረበውን የዕግድ ጥያቄ በተሻሻለው የፀረ ሙስና ልዩ ሥነ ሥርዓትና ማስረጃ ሕግ አዋጅ ቁጥር 434/97 አንቀጽ 11(1) ድንጋጌ መሠረት፣ ጥያቄው ተሟልቶ የቀረበ መሆኑን በማረጋገጥ ትዕዛዝ ሰጥቷል፡፡ በመሆኑም በተጠርጣሪ ፀሐይ ሪል ስቴት ስም የሚገኘውና ካ8/178178/05 የይዞታ ማረጋገጫ (ካርታ) የተገነቡ ቤቶች፣ ተለዋጭ ትዕዛዝ እስከሚሰጥ ድረስ፣ ቡና ባንክ ያወጣው የሐራጅ ሽያጭ እንዳይካሄድ፣ በአዋጅ ቁጥር 434/97 አንቀጽ 8(1)፣ 9(1) እና 12(1)  ድንጋጌ መሠረት ዕግድ መጣሉን አስታውቋል፡፡ ቡና ባንክ ታኅሳስ 4 ቀን 2013 ዓ.ም. ለአንድ ወር የሚቆይ የሐራጅ ሽያጭ ያወጣውን ማስታወቂያ፣ የፀሐይ ሪል ስቴት የጋራ መኖሪያ ባለቤቶች ማኅበር፣ ለፌዴራል የመጀመርያ ደረጃ ፍርድ ቤት የካ ፍትሐ ብሔር ችሎት በፀሐይ ሪል ስቴት ኃላፊነቱ የተወሰነ ግል ማኅበር ላይ ያቀረበውን ክስ ፍርድ ቤቱ ተመልክቶ ትዕዛዝ ሰጥቶ ነበር፡፡ ማኅበሩ ታኅሳስ 7 ቀን 2013 ዓ.ም. ያቀረበውን ክስ ተመልክቶ ቡና ባንክ ለጥር 4 ቀን 2013 ዓ.ም. ምላሽ ይዞ እንዲቀርብ ትዕዛዝ ሰጥቶ እንደነበር አስታውሶ፣ ነገር ግን ማኅበሩ እስከ ቀጠሮ ቀን ድረስ ሊተካ የማይችል ከፍ ያለ ጉዳት ሊደርስበት እንደሚችል በመጠቆም፣ ታኅሳስ 21 ቀን 2013 ዓ.ም. ድጋሚ አቤቱታ በማቅረቡ፣ ጉዳዩን ፍርድ ቤቱ ግንዛቤ ውስጥ እንዳስገባው በመጠቆም፣ ፀሐይ ሪል ስቴት በየካ ክፍለ ከተማ ሲኤምሲ አካባቢ እየገነባ ለሚሸጣቸው ቤቶች በጥቅል የይዞታ ማረጋገጫ ተሰጥቶት ከነበረ፣ የጥቅል ይዞታውን ማረጋገጫ ካርታ በማስያዝ ብድር እንዳይበደር፣ በጥቅል ካርታው ሥር የተገነቡ፣ የተሸጡና ያልተሸጡ ቤቶች (ከሳሽ ማኅበር ከገዛቸው ውጪ ያሉትን) እንዳይሸጥ፣ እንዳይለውጥና ለሦስተኛ ወገን እንዳያስተላልፍ፣ በፍትሐ ብሔር ሥነ ሥርዓት ሕግ ቁጥር 154ና ተከታዮቹ ድንጋጌዎች መሠረት እስከ ጥር 4 ቀን 2013 ዓ.ም. ድረስ ዕግድ ጥሎበት ነበር፡፡ የፌዴራል ፖሊስ ወንጀል ምርመራ ቢሮ ደግሞ በከባድ የሙስና ወንጀል መጠርጠሩን ገልጾ፣ ለፌዴራል ከፍተኛ ፍርድ ቤት በማመልከት ሌላ ዕግድ አስጥሎበታል፡፡   